การนำเทคโนโลยีมาให้บริการทางการเงิน ในแบบธนาคารของรัฐที่น่าชื่นชม
โดย...สุรพล โอภาสเสถียร
29 ต.ค. 2565

โดย...สุรพล โอภาสเสถียร
เมื่อธนาคารออมสินได้เปิดเผยว่า ธนาคารได้ดำเนินการพัฒนานำเอาระบบเทคโนโลยีมาทำเป็นบริการทางการเงินผ่านบริการ Mobile Banking (MyMo) แบบเดียวกับที่พวกFinTech กำลังรุกคืบเข้ามาแข่งขัน หรือท้าทายการดำเนินธุรกิจของธนาคาร หรือสถาบันการเงินในปัจจุบัน โดยเริ่มจาก
เปิดให้ลูกค้าดาวน์โหลดแอพพลิเคชั่นผ่านโทรศัพท์ได้ตั้งแต่เดือน พ.ค. 2559 ที่ผ่านมา
พัฒนาต่อให้บริการของ MyMo สามารถเบิกเงินผ่านตู้เอทีเอ็มได้โดยใช้ QR Code สแกนที่ตู้เอทีเอ็มคือ แบบไม่ต้องไปกดโน่น กดนั่น กดนี่เลยว่าอย่างนั้น คืออำนวยความสะดวกให้กับลูกค้าแบบไม่ต้องพกบัตร ATM
ลูกค้าที่มีบัญชีหลายบัญชีก็สามารถเข้าระบบเพื่อเลือกบัญชีที่จะเบิกถอนเงินแล้วกดเลือก QR Code จากนั้น นำไปสแกนเพื่อเบิกเงินที่ ATM
ธนาคารเตรียมนำเทคโนโลยีรูปแบบดังกล่าวเข้าไปอำนวยความสะดวกให้กับลูกค้าที่อยู่ต่างจังหวัดผ่านโครงการกองทุนหมู่บ้าน โดยธนาคารจะลงทุนเรื่องเครื่องมือสื่อสาร เช่น การติดตั้งเครื่องไม้เครื่องมือคอมพิวเตอร์ Tablet ให้กับกองทุนหมู่บ้านไว้บริการให้สมาชิกถือเป็นการใช้กองทุนหมู่บ้าน เพื่อเป็นจุดในการให้บริการทางการเงินอย่างชาญฉลาด
ว่ากันว่าบริการที่นำออกมาเสนอนี้ยังสามารถเช็กยอดเงิน เช็กรายการที่เคลื่อนไหวทั้งบัญชีเงินฝาก-บัญชีสินเชื่อ สามารถเช็กรายการย้อนหลังได้ลึกถึง 5 ปี สามารถอำนวยความสะดวกในการซื้อและขายสลากออมสินได้ทันที (คล้ายๆ การซื้อขายหุ้น) และมีระบบการส่งข้อความแจ้งเตือนทันที (Alert) เมื่อสลากถูกรางวัล บริการสามารถโอนเงินภายในบัญชีธนาคารออมสินเองหรือโอนเงินต่างบัญชีธนาคาร และโอนเงินให้ผู้ใช้งาน MyMo รายอื่นด้วยเบอร์โทรศัพท์มือถือในแอพพลิเคชั่น MyMo ได้อีกด้วย
ในอนาคตถ้าบริการพร้อมเพย์-พร้อมรับ (เงิน) ได้ออกมาอย่างเต็มรูปแบบแล้ว บริการแบบแปลกแหวกแนว มีความสะดวกรวดเร็ว ราคาไม่แพง จะได้เข้ามาต่อยอดหรือต่อเนื่องบริการที่ว่ามาอย่างแน่นอน
ทางธนาคารเจ้าของบริการนี้ก็ระบุออกมาว่าระบบการให้บริการดังกล่าวถือได้ว่ามีความทันสมัยมากที่สุดในระบบธนาคารของไทย และยังได้ระบุว่าที่ผ่านมา MyMo ได้รับรางวัลการให้บริการทางการเงินไฮเทคจำนวนมาก
บริการทางการเงินที่มาหลอมรวมกับเทคโนโลยีแล้วให้บริการผ่านอวัยวะที่ 33 ของมนุษย์ในเวลานี้ที่จะขาดไปเสียไม่ได้คือ โทรศัพท์เคลื่อนที่ เพื่อตอบโจทย์ความต้องการในบริการที่ถูก-ดี-พร้อม ของสถาบันการเงินของรัฐที่ทำได้ดีไม่แพ้พวกที่กำลังมาท้าทายอันได้แก่ FinTech/Tech Start up ผู้เขียนคิดว่าในปี 2560 คงจะมีความน่าสนใจอย่างมากมายแน่นอน